MAAMA w’omusubuzi omugenzi Eria Ssebunya Bugembe eyali amnyiddwa ennyo nga Kasiwukira Margaret Nalubwama yennyamidde olw’ensala ya kkooti eyejjeerezza Nabikolo ku musango gw’okutta bba.
Nalubwama yagambye nti talina kubuusabuusa nti omwana we yattibwa buttibwa era olukwe olwamutta lw’ava waka.
‘Mpulira ennaku ng’omwana wange yafa kyokka n’abo bembadde ndowooza nti amateeka gagenda kubakolako kkooti ebatadde,’ maama bwe yategeezezza.
Eggulo omulamuzi wa kkooti enkulu, Masalu Musene yawadde ensala ye ku musango guno n’asiba muganda we Sandra Nakungu n’omuserikale Agraf Jadeni emyaka 20 buli omu.
Omulamuzi yategeezezza nti abasingiddwa omusango ababiri yabadde agenda kubasiba emyaka 22 kyokka olw’okuba baabadde baakamala emyaka ebiri ku limanda, kye yavudde abasiba emyaka 20.
Nnyina wa Kasiwuukira eyasangiddwa mu makaage ku lw’e Salaama yagambye nti tewali ngeri mulamuzi gye yanditadde Nabikolo era kino akitwala nti abanaku be baasindise e Luzira ye omugagga n’asigala ebweru.
“Omuyimbi Mayinja yayimba oluyimba nti omwavu tasinga Musango yabiraba, kubanga be baasalidde omusango tebalina ssente omugagga n’ayimbulwa,’’ Nalubwama bwe yeemulugunyizza.
Yasabye Ssaabaduumizi wa poliisi, Gen. Kale Kaihura addemu okunoonyereza ku nfa y’omwana we kubanga kkooti bye yasaze takkiriziganya nabyo olw’obujulizi obuliwo kyokka obwabuusiddwa amaaso Nabikolo n’ateebwa.
Singa wabaddewo obwenkanya, omulamuzi yandibadde bonna abejeereza oba okubasiba bonna okusinga okuyimbulako omugagga abaavu ne bagenda mu kkomera.
Ate n’emyaka egibasaliddwa mingi bulala ate nga be batalina musango. Nga nze ne famire yange, tetulina buyinza kulagira mulamuzi kukyusa mu nsala ye naye ensi yonna bw’eba erumirirwa, esaana eveeyo ku nsonga eno.
Wabula omu ku booluganda lw’omugenzi ataayagadde kumwatuukirizza mannya yagambye nti bakimanyi bulungi nti Nabikolo amanyi ekyatta muganda waabwe ne bamulabula nti tagezaako okulinnya ku malaalo g’omugenzi okuganzikako ekimuli kubanga bw’anaakikola ekinaamutuukako ajja kukiraba.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn